**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2017. szeptember 20-i ülésére)

**TÁRGY: A KISKŐRÖS, BELTERÜLET 2636/1. HRSZ-Ú INGATLAN ÁTMINŐSÍTÉSE ÉS ÉRTÉKESÍTÉSRE TÖRTÉNŐ KIJELÖLÉSE**

Kiskőrös Város Önkormányzata kizárólagos tulajdonát képezi a 2636/1. hrsz-on nyilvántartott, természetben 6200 Kiskőrös, Kálvin u. 2. szám alatti 1659 m2 alapterületű kivett napközi otthon rendeltetésű ingatlan. Az ingatlan a Petőfi Sándor Általános Iskola napközi otthonaként működött 2010. év végéig.

A nemzeti vagyonról szóló 2011. évi CXCVI. törvény (a továbbiakban: Nvtv.) 5. § (5) bekezdése alapján a gyermekek napközbeni felügyeletét biztosító napközi otthon, mint közfeladatot ellátó intézmény az önkormányzat korlátozottan forgalomképes törzsvagyonának részét képezi.

A Petőfi Sándor Általános Iskola felújítása 2011. évben befejeződött, ezt követően a napközi otthon üresen áll. Az Nvtv. vonatkozó szabályai figyelembevételével az ingatlan közfeladat ellátását szolgáló intézményként nem funkcionál, szerepét nem tölti be.

A város közepén a főút mellett, helyi védelem alatt álló ingatlan műszaki állapota folyamatosan romlik.

Az Nvtv. 7. § (2) bekezdése alapján „a nemzeti vagyon gazdálkodás feladata a nemzeti vagyon rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értékének megőrzése, állagának védelme, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése.”

Az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet (a továbbiakban: Vagyonrendelet) 10. § (1) bekezdése értelmében a törzsvagyon átminősítése a Képviselő-testület hatáskörébe tartozik. A hivatkozott rendelet 10. § (2) bekezdése alapján a törzsvagyon körébe tartozó vagyonelem üzleti vagyonná történő átminősítésének feltétele, hogy a továbbiakban közvetlenül kötelező önkormányzati feladatkör, hatáskör ellátását nem szolgálja, és a feladatkör ellátása az átminősítéssel érintett vagyon nélkül más módon is megoldható és a város Településrendezési Terve is alátámasztja.

A fentiekben nevesített ingatlan hasznosítása az értékesítést követően sem lesz ellentétes Kiskőrös Város Helyi Építési Szabályzatáról és Szabályozási Tervéről szóló 18/2015. (IX. 10.) önkormányzati rendelet előírásaival.

A Vagyonrendelet 12. § (4) bekezdés a) pontja alapján a nettó 10.000.000,-Ft egyedi értéket meghaladó vagyont értékesíteni a nemzeti vagyonról szóló törvényben foglaltak figyelembevételével, a Képviselő-testület általi kijelölést követően, nyilvános tárgyalás útján lehet.

A vagyongazdálkodás törvényben foglalt szempontjainak figyelembevételével javaslom, hogy a Képviselő-testület Kiskőrös Város Önkormányzata korlátozottan forgalomképes törzsvagyonát képező Kiskőrös belterület 2636/1. hrsz-on nyilvántartott 1659 m2, természetben 6200 Kiskőrös, Kálvin u. 2. szám alatti kivett napközi otthon rendeltetésű ingatlant minősítse forgalomképes üzleti vagyonná és értékesítésre jelölje ki.

**Kiskőrös, 2017. szeptember 12.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. hozzájárul Kiskőrös Város Önkormányzata korlátozottan forgalomképes törzsvagyonát képező Kiskőrös belterület 2636/1. hrsz-ú, 1659 m2 alapterületű, természetben 6200 Kiskőrös, Kálvin u. 2 szám alatti kivett napközi otthon rendeltetésű ingatlan forgalomképes üzleti vagyonná történő minősítéséhez,
2. az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet 12. § (4) bekezdés a) pontja alapján értékesítésre jelöli ki,
3. felhatalmazza a polgármestert a versenytárgyalás kiírására és annak lefolytatására.

**Felelős:** polgármester

**Határidő:** azonnal